Jesper Lindstrøm
Jesper Lindstrøm er en dansk fodboldspiller, der spiller for den italienske klub SSC Napoli og for det danske landshold. Jesper Lindstrøm har spillet 10 landskampe og scoret 1 mål for Danmark (pr. 16. juni 2023).
Jesper Lindstrøm spillede ungdomsfodbold i Tåstrup, Vallensbæk og Brøndby, inden han i 2019 kom på seniorholdet i sidstnævnte klub. Efter et dansk mesterskab med Brøndby i 2021 fortsatte den offensive midtbanespiller samme år karrieren i Eintracht Frankfurt i Bundesligaen. Med Frankfurt vandt Jesper Lindstrøm Europa League-finalen i 2022, inden han i august 2023 fortsatte karrieren i Napoli.
Jesper Lindstrøm har spillet 13 kampe (3 mål) for U19- og U21-landsholdet og debuterede for A-landsholdet i en venskabskamp mod Sverige den 11. november 2020. Lindstrøm deltog i EM for U21-landshold i 2021 og i VM i Qatar i 2022.